

**ZALA MEGYEI ÖNKORMÁNYZAT**

**ZALA MEGYEI INTEGRÁLT TERÜLETI PROGRAM**

**2016. november 23.**

**Zala Megye Integrált Területi Programja  
2014-2020**

|  |  |
| --- | --- |
| Cím | **Zala Megye Integrált Területi Programja** |
| Verzió | **3.3** |
| Megyei közgyűlési határozat száma és dátuma | **18/2015. (V.11.) KH, módosította a 32/2015. (IX.24.) KH, a 36/2016. (IX. 22.) KH, valamint a …./2016. (XI.23.) KH** |
| Területfejlesztés stratégiai tervezéséért felelős minisztériumi jóváhagyás száma és dátuma | *NGM/33506/44/2015.*  *2015. október 15.* |
| IH jóváhagyó határozat száma és dátuma: | *NGM/33506/44/2015.*  *2015. október 15.* |
| Finanszírozó operatív program: | **Terület- és Településfejlesztési Operatív Program (TOP)** |
| Érintett földrajzi terület: | **Zala megye** |
|  |  |
| ITP felelős szervezet: | **Zala Megyei Önkormányzat** |
| ITP felelős szervezet kapcsolattartó: | *dr. Pál-Harmath Judit térségfejlesztési vezető*  [*harmath.judit@zalamegye.hu*](mailto:harmath.judit@zalamegye.hu)*; 92/500-720* |
| ITP felelős szervezet címe: | *8900 Zalaegerszeg, Kosztolányi u. 10.* |

Zalaegerszeg, 2016. november 23.

# Az Integrált területi program (ITP) készítésének célja, tervezésének körülményei, alapadatai

A 2014-2020-as tervezési időszakra szóló Terület- és Településfejlesztési Operatív Program (TOP) abból indul ki, hogy az ország különböző területei eltérő társadalmi, gazdasági és környezeti adottságokkal rendelkeznek, így eltérő fejlődési potenciál rejlik bennük. A TOP a korábbi fejlesztéspolitikai tapasztalatokra alapozva egy olyan területi beavatkozási logikát alakított ki, ami megyei szintű forrásallokációra támaszkodva a fejlesztések tervezésének területi decentralizálását tette lehetővé.

A Partnerségi Megállapodás[[1]](#footnote-1) alapján alapvetően három alapelv mentén lehet kijelölni a térségileg decentralizált területi fejlesztéseket:

1. önkormányzatok jogilag meghatározott kompetenciái – azaz a TOP fejlesztések kedvezményezettjei döntően az önkormányzatok legyenek;
2. fejlesztések mérete – azaz a TOP elsősorban térségi és helyi jelentőségű fejlesztéseket finanszírozzon;
3. fejlesztések térségi integrációja – a TOP fejlesztései területileg összehangolva valósulnak meg.

A 18, kevésbé fejlett régióban található megyében megvalósuló TOP kereteire, a TOP egyedi célkitűzéseinek[[2]](#footnote-2) megvalósítása céljából a megyei önkormányzatoknak és a megyei jogú városoknak van tervezési kompetenciája. Ennek értelmében a megyei önkormányzatok megyei integrált területi programokat (ITP) készítenek, ezzel párhuzamosan pedig a megyei jogú városok önkormányzatai is saját integrált területi programokat dolgoznak ki, amelyeket összehangolnak a megyei tervezési dokumentumokkal.

A Zala Megyei Önkormányzat, illetve a Zala megyei jogú városok tervezési jogkörében készülő fejlesztési programok 1702/2014. (XII.3.) kormányhatározat szerinti indikatív forrásait az 1. táblázat tartalmazza.

1. táblázat: A Zala Megyében rendelkezésre álló, TOP keretből származó fejlesztési források indikatív kerete a tervező szervezet szerinti megosztásban (milliárd Ft)

|  |  |  |
| --- | --- | --- |
| **Zala Megyei Önkormányzat** | **Nagykanizsa megyei jogú város** | **Zalaegerszeg megyei jogú város** |
| 23,05 | 7,94 | 16,8 |


Forrás: 1702/2014. (XII.3.) kormányhatározat, valamint 1562/2016. (X.13.) kormányhatározat alapján készített saját táblázat

A Modern Városok Program keretében tervezett beruházások megvalósítása érdekében a Terület- és Településfejlesztési Operatív Program és a Versenyképes Közép-Magyarországi Operatív Program egyes prioritásai tekintetében többletkötelezettség vállalásáról és annak feltételeiről 1562/2016. (X.13.) Korm. határozat elfogadásával a Zala megyei ITP forráskerete 150 millió Ft-tal megemelésre került, amely a Mura Nemzeti Program megvalósításának elősegítését szolgálja. Ugyanezen Kormánydöntés Zalaegerszeg Megyei Jogú Város többlet-kötelezettségvállalással megnövelt forráskeretét 16,8 Mrd Ft-ban állapította meg.

* 1. Zala Megyei ITP megalapozása

A Zala Megyei ITP megalapozásának folyamata a fenti keretösszegekre tekintettel az 1. ábra szerint foglalható össze.

1. ábra: A Zala megyei tervezés folyamata



Forrás: saját ábra

Az ágazati és területi operatív programok megyei szintű forrásainak tervezését a Zala Megye Területfejlesztési Koncepciójának Helyzetelemzés (97/2012. (XI.28) KH számú Zala Megyei Közgyűlés határozattal elfogadott) munkarésze alapozta meg. A Zala Megyei Területfejlesztési Koncepció teljes és végleges változatát 2013 végén fogadta el a Zala Megyei Közgyűlés (58/2013. (XII.19.) KH). Ez jelentette a kiindulópontot a Zala Megyei Területfejlesztési Program Stratégiai és Operatív Programrészeihez, amelyek 2014. október 9-én, a 34/2014. (X.9.) KH számú határozattal kerültek elfogadásra. A Zala Megyei Integrált Területi Program tervezése több lépcsőben zajlott: 1.0 verzióját 2014. október 30-i ülésén fogadta el 51/2014. (X.30.) KH számú határozatával a Zala Megyei Közgyűlés. A dokumentum 2.0 változatának elfogadására 13/2015. (IV.29.) KH számú határozattal 2015. április 29-én, a 3.0 változat elfogadására a 18/2015. (V.11.) KH számú határozattal 2015. május 11-én került sor. Az ITP dokumentumot a testület 2015. szeptember 24-i ülésén 32/2015. (IX.24.) KH számú határozatával módosította, a 3.2 verzió elfogadására a 2016. szeptember 22-i ülésén került sor a testület 36/2016. (IX. 22.) KH számú határozatával.

* 1. Az ITP készítését kísérő partnerségi folyamat

A Zala Megyei Integrált Területi Program tervezése során a Zala Megyei Önkormányzat felel a koordinációért. Az Önkormányzat az illetékességi területén működő települési önkormányzatok fejlesztési igényeit a 2013 ősze óta az önkormányzatok, vállalkozások és civil szerezetek számára egyaránt több körben kiküldött kérdőívek segítségével gyűjtötte össze – az utolsó körös felmérés a TOP aktuális verziójának megfelelően 2014 decemberével zárult le. Ezzel párhuzamosan az Önkormányzat a Széchenyi Programirodával közös szervezésben 2014-ben hét, 2015-ben pedig további kettő[[3]](#footnote-3) konferenciát és konzultációt szervezett tájékoztatási és a fejlesztések összehangolása céljából. A megyei jogú városokkal való egyeztetések a Zala Megyei Területfejlesztési Konzultációs Fórum keretében valósultak meg. A nem megyei jogú városokkal a konzultációk több körben, szakértői szinten kerültek megvalósításra, melynek során az érintett városok – Hévíz, Keszthely, Lenti, Letenye, Zalaszentgrót, Zalakaros, Zalalövő és Pacsa – egyrészt véleményezték az ITP-t, másrészt saját fejlesztési céljaik mentén jelezték kapcsolódó elképzeléseiket.

A Zala Megyei Önkormányzat a Zala Megyei Integrált Területi Program készítése során számos területfejlesztési és vidékfejlesztési célú szakértői egyeztetést bonyolított le.

* Az ITP készítése során személyes konzultáció zajlott a KEHOP, a GINOP, az EFOP és a VP tervezőivel a TOP és az érintett operatív programok lehatárolásáról, a megyei célok és fejlesztési elképzelések integrálása érdekében.
* Több körben került sor egyeztetésre a Balaton-felvidéki Nemzeti Park, a Nyugat-dunántúli Vízügyi Igazgatóság, a Zalaerdő Zrt. és a Bakonyerdő Zrt. képviselőivel, így az ITP kapcsolódik az adott szervezetek ágazati programokban nevesített kiemelt projektjeihez, és integrálja fejlesztési elképzeléseiket – különösen a turisztikai fejlesztések tekintetében.
* A Zala Megyei Vállalkozásfejlesztési Alapítvány szakértői bekapcsolódtak a TOP gazdaságfejlesztési célú intézkedéseinek tervezésébe, továbbá a Zala Megyei Kormányhivatal felkérésére a ZMVA-val együttműködve a megye szakértői feladatot vállaltak a zalai S3 Stratégia készítésében.
* A Zala Megyei Integrált Területi Program szakértői fogták össze, és készítették el a 7 zalai LEADER HACS képviselővel a Zala Megye vidékfejlesztési tanulmányát[[4]](#footnote-4), melynek keretében a Megyeházán három alkalommal került sor vidékfejlesztési fórumra, valamint további három, egyenként 30 vidékfejlesztési szakembert bevonó workshopra.
* Az úthálózatot érintő fejlesztések tekintetében az Önkormányzat egyeztetéseket folytatott a Magyar Közút Zrt. Zala Megyei Igazgatóságával, valamint a határmenti utak fejlesztésében érdekelt Közlekedésfejlesztési Koordinációs Központtal.
* A közösségi közlekedésfejlesztéshez a Zala Volán Zrt. és jogutód szerve került bevonásra, míg a közlekedésbiztonsági elképzeléseket a Magyar Közút Zrt. Zala Megyei Igazgatósága véleményezte.
* A megye foglalkoztatáspolitikai céljainak meghatározásába már a kezdetektől bekapcsolódott a Zala Megyei Kormányhivatal Foglalkoztatási Főosztálya. A TOP 5.1.1-15 számú felhívására benyújtásra került „Zalai innovatív foglalkoztatási paktum megvalósítása” címmel a megyei önkormányzat pályázata konzorciumi együttműködés keretében. 2016. májusában megkezdődtek az egyeztetések az 5.1.2. projektek potenciális projektgazdáival, 2016. július 1-jével megkezdődött a projekt végrehajtása és 2016. november 14-én aláírásra került a megyei foglalkoztatási paktum megállapodás.
* Az egészségügy és szociális alapellátások infrastrukturális fejlesztéséhez kapcsolódó intézkedések célkitűzései pedig a Zala Megyei Kormányhivatal érintett szakigazgatási szerveivel kerültek egyeztetésre.
* A Zala Megyei Önkormányzat kiemelt célja a megyei és települési identitás erősítése, különösen a fiatalokra fókuszálva. A célok megvalósítása érdekében Zala megye pályázati forrásból bonyolította le értéktár-programját, melynek keretében 2015. március-áprilisban a megye 6 járásában szervezett konferenciákat, megszólítva az érintett járások önkormányzatait, tevékeny civil szervezeteit. Az ismételt sikeres pályázati tevékenységnek köszönhetően 2017. február 28-i határidővel újabb értéktár-program megvalósítása van folyamatban a Földművelésügyi Minisztérium támogatásával.

Fenti, nem teljes körű felsorolás mutatja, hogy a Zala Megyei Önkormányzat széles körű társadalmi és szakmai egyeztetést folytatott le az ITP készítése során annak érdekében, hogy a TOP országos céljai és a megyei célok megvalósításával Zala megye 2020-ra a munka, a polgári gyarapodás és a versenyképes térségi gazdaság szinonimájává váljon.

A Zala Megyei Közgyűlés által elfogadott Gazdaságfejlesztési Részdokumentum[[5]](#footnote-5), a Zala megyei ágazati operatív programokhoz kapcsolódó területfejlesztési részdokumentum, valamint az ITP dokumentum szakmai megalapozása egészének összeállításában a Cseszt Regélő Nonprofit Kft. és a HÉTFA Elemző Központ Kft. vett részt.

A Zala Megyei Integrált Területi Program szerkezetét tekintve követi a Nemzetgazdasági Minisztérium által 2015. január 30-án kiadott „Útmutató a megyék integrált területi programjainak kidolgozásához és megvalósításához 2.0 verzió” című dokumentumban, valamint a 2016. januárjában rendelkezésre bocsátott „Útmutató a megyék integrált területi programjainak kidolgozásához és megvalósításához 2.1 verzió” című dokumentumban megadott szempontokat, illetve illeszkedik a tervezés körülményeit meghatározó jogszabályok és hatályos dokumentumok elvárásaihoz. A 1562/2016. (X.13.) Korm. határozat által elfogadott többlet-kötelezettségvállalásokkal kapcsolatos átvezetésekre az Irányító Hatóság 2.2 verziószámmal kibocsátott útmutatójában foglaltak szerint került sor.

# Területi Kiválasztási Kritériumok

Az ITP tervezését támogató útmutató[[6]](#footnote-6) alapján a projektértékelési és –kiválasztási szempontokat az ITP keretében rögzíteni szükséges. A területi szereplők az Irányító Hatóság (IH) által meghatározott, a TOP-hoz kötött elvárás-rendszert támogató Területi Kiválasztási Kritériumokon felül saját kiválasztási szempontokat is megadnak annak érdekében, hogy a fejlesztések jobban illeszkedjenek a Zala Megyei Területfejlesztési Programhoz. Az IH és az ITP által meghatározott kiválasztási kritériumok együttesen a projekt-kiválasztási rendszer keretét, elvi megalapozását adják. Az egyes pályázatok esetében alkalmazandó szakmai kiválasztási szempontok ezekből a kritériumokból kerülnek majd levezetésre és konkretizálva, felhívás-specifikus értékelési szempontokká. Az IH által rögzített kritériumokat a 2. táblázat tartalmazza.

2. táblázat: Az IH által meghatározott, kötelező Területi Kiválasztási Rendszer kritériumok

|  |  |  |
| --- | --- | --- |
| **Sorszám** | **Kritérium megnevezése** | **Tartalmi magyarázat** |
| I.1. | Illeszkedés a TOP céljaihoz | A kiválasztás kritériuma, a TOP valamely konkrét céljához/céljaihoz való szoros illeszkedés és a kapcsolódó indikátorokhoz való hozzájárulás. |
| I.2. | Szakmai indokoltság, igény és kihasználtság | A kiválasztás kritériuma a beavatkozás indokoltsága. Szükséges a szakmai alátámasztás, indoklás és/ vagy igényfelmérés és kihasználtsági terv. |
| I.3. | Megalapozottság | A kiválasztás kritériuma, hogy a fejlesztési elképzelés kivitelezhetősége, megvalósíthatósága milyen mértékben megítélhető a rendelkezésre álló információk, és a benyújtásra került dokumentumok alapján. A szempont ennek megfelelően garanciát is jelent pl. a vállalt indikátorértékek teljesítésére és a költségigényekre vonatkozóan. |
| I.4. | Kockázatok | A kiválasztás kritériuma, hogy a megvalósíthatóság és a működtetés milyen kockázatokat hordoz. |
| I.5. | Projekt komplexitása | A kiválasztás kritériuma, hogy a beavatkozás mennyire képes hozzájárulni működőképes rendszerek létrehozásához. |
| I.6. | Hatás | A kiválasztás kritériuma, hogy mekkora földrajzi területen, illetve hogy milyen számú érintett körben váltja ki a beavatkozás a hatását. |
| I.7. | Integrált megközelítés | Az ágazati OP-k projektjeihez, illetve a TOP más intézkedéseinek projektjeihez való kapcsolódás, a tervezett fejlesztések egymáshoz való illeszkedése, szinergikus hatása. |
| I.8. | Fenntarthatóság | Kiválasztási kritérium a beavatkozás eredményeként megvalósuló produktum társadalmi, környezeti és leginkább pénzügyi fenntarthatósága, az erőforrás-hatékonyság, az alacsony károsanyag-kibocsátás és környezetterhelés, a környezettudatosság (pl.a fejlesztésekben az energiahatékonysági szempontok érvényesítése, megújuló energiaforrások, a kedvezőbb környezeti hatásokkal járó megoldások előnyben részesítése). A tervezett fejlesztés az ÜHG kibocsátást a lehető legkisebb mértékben növelje, lehetőleg csökkentse. A fejlesztés pénzügyileg megalapozott, a projekt megvalósításához és működtetéséhez szükséges pénzügyi erőforrások rendelkezésre állnak, többlet fenntartási támogatást nem igényelnek. |
| I.9. | Esélyegyenlőség | A kiválasztási kritérium a fejlesztés azon aspektusát vizsgálja, hogy az semmilyen módon ne legyen kirekesztő egyetlen társadalmi csoport számára sem. |
| I.10. | Költséghatékonyság | A beruházás költséghatékony módon, reális és takarékos költségvetéssel tervezett. |
| I.11. | Eredményesség | A fejlesztési elképzelés reálisan járul hozzá a releváns indikátorteljesítéshez. |

Forrás: Útmutató a megyék integrált területi programjainak kidolgozásához és megvalósításához 2.1 verzió, 14-15. oldal

Zala megye az **1702/2014. (XII.3.) Korm. határozat** alapján meghatározott Integrált Területi Program forráskeretének felhasználásához a 3. táblázat szerinti saját **Területi Kiválasztási Rendszer** kritériumokat kívánja figyelembe venni.

3. táblázat: Zala megye által választott Területi Kiválasztási Kritérium Rendszer

|  |  |  |  |
| --- | --- | --- | --- |
| **Sorszám** | **Kritérium megnevezése** | **Tartalmi magyarázat** | **Szöveges indoklás** |
| II.2. | Hozzájárulás a pénzügyi egyensúly fenntartásához | A kritérium az önkormányzat költségvetési egyensúlyának fenntartását erősíti. | Alaphelyzet: az Alaptörvény 34. cikk 5. bekezdése kimondja, hogy a törvény a költségvetési egyensúly megőrzése érdekében a helyi önkormányzat törvényben meghatározott mértékű kölcsönfelvételét vagy más kötelezettségvállalását feltételhez, illetve a Kormány hozzájárulásához kötheti. Magyarország Kormánya átvállalta az önkormányzatok adósságállományát és ezzel tartozásmentessé vált az önkormányzati szféra. Cél, hogy a jövőbeni fejlesztések mellett is biztosított legyen az önkormányzatok pénzügyi egyensúlya és a megvalósított fejlesztések fenntartása és működtetése.  Illeszkedés a megyei program ágazati céljaihoz:   * Jövő centrikus, piacképes gazdasági tevékenységek fejlesztése * Hagyományokon alapuló gazdasági ágazatok megerősítése, hozzáadott érték növelése * A jövő iparágait és a hagyományos ágazatokat támogató rugalmas képzési rendszer * Társadalmi depresszió kezelése és felkészítés a munkára * Egészséges, vonzó, emberközpontú épített és természeti környezet * Korszerű, elérhető intézményi struktúra és szolgáltatásrendszer, az egyenlőtlenségek csökkentése |
| II.5. | Hozzájárulás a gazdasági növekedéshez | A kritérium alapján a beavatkozások gazdasági növekedéshez történő hozzájárulása kerül mérlegelésre. | Alaphelyzet: Zala megyében a gazdasági teljesítmény 2010-ben alig 5%-kal haladta meg a 2000-es évek szintjét. Alacsony a K+F kapacitás és ráfordítás, csökkenő a beruházási mérték. Törékeny, ciklikus ingadozásoknak kitett gazdaság, a helyi kötődéssel nem rendelkező gazdasági szereplők nagy száma jellemzi a megyét  Illeszkedés a megyei program ágazati céljaihoz:   * Jövő centrikus, piacképes gazdasági tevékenységek fejlesztése * Hagyományokon alapuló gazdasági ágazatok megerősítése, hozzáadott érték növelése * A jövő iparágait és a hagyományos ágazatokat támogató rugalmas képzési rendszer   Illeszkedés a megyei program területi céljaihoz:   * Észak-Zala gazdaság- és iparfejlesztése (Zalaegerszeg, Pacsa, Zalalövő, Zalaszentgrót és térsége) * Dél-Zala (Nagykanizsa, Zalakaros, Lenti és Letenye térsége) diverzifikált újraiparosítása és gazdaságának revitalizációja * Zala balatoni térsége (Keszthely és Hévíz térsége) kreatív tudásra és természeti értékekre épülő fejlesztése |
| II.6. | Hozzájárulás a munkahelyteremtéshez | A kritérium bevezetése a foglalkoztatottsági helyzet javulását támogatja. | Alaphelyzet: Zala megye foglalkoztatási helyzete – összefüggésben a megye gazdaságának relatív pozíció-vesztésével – csak korlátozottan mutat fel javulást. A helyzetelemzés és a fejlesztési tervezési dokumentumok alapján különösen komoly problémák mutatkoznak a munkaerő-piac hátrányos helyzetű célcsoportjainak (fiatalok, nők, 50 év felettiek és alacsony iskolázottságúak) foglalkoztatásában.  Illeszkedés a megyei program ágazati céljaihoz:   * KKV-k és nemzetközi nagyvállalatok aktivitásának élénkítése * Jövő centrikus, piacképes gazdasági tevékenységek fejlesztése * Hagyományokon alapuló gazdasági ágazatok megerősítése, hozzáadott érték növelése * A jövő iparágait és a hagyományos ágazatokat támogató rugalmas képzési rendszer * Társadalmi depresszió kezelése és felkészítés a munkára   Illeszkedés a megyei program horizontális céljaihoz:   * Foglalkoztatás növelése * Hátrányos és halmozottan hátrányos helyzetű népesség társadalmi, gazdasági felemelkedésének és beilleszkedésének előmozdítása |
| II.8. | Hozzájárulás az előző és a jelenlegi uniós ciklusban megvalósított fejlesztésekhez | A kritérium alapján a tervezett fejlesztés figyelembe vételével mérlegelésre kerül a korábban megvalósított hasonló fejlesztésekhez való kapcsolódás mértéke, illetve ugyanazon járásban megvalósított hasonló jellegű fejlesztések alapján azok indokoltsága. | Alaphelyzet: Az előző ciklusban megvalósított fejlesztéseket figyelembe kell venni a jelenlegiek tervezésénél, hogy elkerülhető legyen azonos fejlesztések egymás melletti kivitelezése, valamint megvalósuljon bizonyos fejlesztések egymásra épülése.  Illeszkedés a megyei program ágazati céljaihoz:   * Jövő centrikus, piacképes gazdasági tevékenységek fejlesztése * Hagyományokon alapuló gazdasági ágazatok megerősítése, hozzáadott érték növelése * A jövő iparágait és a hagyományos ágazatokat támogató rugalmas képzési rendszer * Társadalmi depresszió kezelése és felkészítés a munkára * Egészséges, vonzó, emberközpontú épített és természeti környezet * Korszerű, elérhető intézményi struktúra és szolgáltatásrendszer, az egyenlőtlenségek csökkentése |
| II.9. | Hozzájárulás a Zala megyei/vidéki népesség helyben tartásához | A kritérium alapján a tervezett fejlesztés elősegíti Zala megye települései, városainak agglomerációja tekintetében a vidéki lakosság megyében tartását. | Alaphelyzet: A megyéből folyamatos az elvándorlás, a diplomát szerzett fiatalok nem térnek vissza. Az aprófalvak közszolgáltatásokkal való ellátottsága népesség-megtartó ereje gyenge.  Illeszkedés a megyei program ágazati céljaihoz:   * Egészséges, vonzó, emberközpontú épített és természeti környezet * Korszerű, elérhető intézményi struktúra és szolgáltatásrendszer, az egyenlőtlenségek csökkentése   Illeszkedés a megyei program horizontális céljaihoz:   * Az infokommunikációs technológiák (IT) minőségének, használatának és hozzáférésének előmozdítása |

Zala Megye Integrált Területi Programja a fentiek értelmében az IH által meghatározott[[7]](#footnote-7) kritériumokon felül összesen öt Területi Kiválasztási Kritériumot alkalmaz, amelyben három (II.2., II.5., II.6.) az Útmutató által javasolt, és további kettő (II.8., II.9.) saját hatáskörben meghatározott kritérium.

# Az ITP célrendszere és integráltsága

A Zala Megyei Integrált Területi Program célja a TOP keretében rendelkezésre álló területi gazdaságfejlesztési és településfejlesztési források hatékony, egymást erősítő megtervezése a korábbi egyeztetési folyamatok során kialakított Területfejlesztési Koncepció és Területfejlesztés Program által megjelölt célok mentén. A TOP keretében elérhető források – a többi ágazati programmal és az elérhető hazai támogatásokkal összhangban – azt a célt szolgálják, hogy **Zala Megye 2020-ra a munka, a polgári gyarapodás és a versenyképes térségi gazdaság szinonimájává váljon**. Az erős, versenybe szálló megye megteremtéséért síkra szálló zalaiaknak a 2014-2020 közti fejlesztési időszakra való felkészülés során az a céljuk, hogy

* megyénk minden polgára megélhesse és büszkén meg is élje a **zalaiság lényegét**, a **természettel és hagyományaival összhangban élő, nemzetközileg versenyképes termékeket és szolgáltatásokat előállító szabad vállalkozások és önszervező közösségek dinamikus létét**
* előrelépést érjünk el a dunántúli **aprófalvak megmaradásának** ügyében, történelmi örökségünk szerves részét képező településegyüttesünket a **21. század kihívásainak megfelelni tudó falusi közösségekké** szervezzük
* a Hévíz-Zalakaros-Keszthely-Zalacsány turisztikai desztináció és megyei kapcsolódásainak kiemelt fejlesztésével Zalát az ország Budapest mellett legnépszerűbb bel- és külföldi idegenforgalmi célpontjává (**Közép-Európa Gyógyászati és Rekreációs Központ** kiemelt térségi program) fejlesszék
* **Nagykanizsa és Zalaegerszeg** részvételével – összefogva a Vas megyei gépipari centrumokkal – létrejöjjön a Dunántúl meghatározó gazdasági jelentőségű területi **járműipari és mechatronikai központja (Nyugat-Pannon Járműipari és Mechatronikai Központ** kiemelt térségi program**)**
* az állami és önkormányzati **közszolgáltatások kiemelkedő minőségben** álljanak az itt élők és a Zalába látogatók rendelkezésére, erősítve ezzel az itt élők jövőbe vetett bizalmát, s megteremtve a jó, alkotó élet megélésének feltételeit
* megyénk a **horvát-magyar-osztrák-szlovén együttműködés** szervező erejévé és a határok lebomlásából fakadó előnyök kihasználójává váljon.
  1. Illeszkedés és hozzájárulás a megyei területfejlesztési koncepcióhoz, programhoz és célkitűzésekhez

Zala Megye Területfejlesztési Koncepciója a megye fejlesztésének **2030-as jövőképét**, azaz fő hosszú távú célját a „**gazdag és harmonikusan fejlődő, zöld Zala**” megteremtésében fogalmazza meg. A Koncepció három átfogó célt és hét, 2014-2020-ra vonatkozó stratégiai ágazati célt jelölt ki a megye számára:

I. Jól működő, fejlett gazdaság kialakítását

1.) KKV-k és nemzetközi nagyvállalatok aktivitásának élénkítése

2.) Jövő centrikus, piacképes gazdasági tevékenységek fejlesztése

3.) Hagyományokon alapuló gazdasági ágazatok megerősítése, hozzáadott érték növelése

II. A foglalkoztatás bővítését és a társadalmi kohézió erősítését

4.) A jövő iparágait és a hagyományos ágazatokat támogató rugalmas képzési rendszer

5.) Társadalmi depresszió kezelése és felkészítés a munkára

III. Élhető Zala megye kialakítását.

6.) Egészséges, vonzó, emberközpontú épített- és természeti környezet

7.) Korszerű, elérhető intézményi struktúra és szolgáltatásrendszer, egyenlőtlenségek csökkentése

A **Zala Megyei Integrált Területi Program** az elérhető megyei TOP forráskeret vonatkozásában a fentiek alapján **a következő fő operatív fejlesztési célokat határozza meg**:

* **A világpiacra termelő, dinamikus zalai gazdaság kialakítása** - a megye üzleti infrastruktúrájának minőségi javítása, az itt működő és ide telepedni kívánó vállalkozások számára vonzó üzleti környezet megteremtése.

*Kapcsolódó TOP célok*

* + *1.A - A vállalkozások munkahelyteremtő képességének ösztönzése, a helyi gazdaság működését segítő helyi-térségi feltételek biztosításával*
  + *1.B – A turizmus területi adottságaiban rejlő endogén potenciál kibontakoztatása a foglalkoztatás elősegítése érdekében*
  + *1.C – A munkahelyek elérhetőségének javítása, a munkavállalók mobilitásának segítése a közlekedési feltételek fejlesztésével*
  + *2.A – Vállalkozói tevékenységek ösztönzése és a népesség megtartása településfejlesztési beavatkozásokkal*
* **Múltunkból jövőt! A vidéki Zala hagyományának megőrzése** - hely- és térségspecifikus termékek és szolgáltatások gazdaságfejlesztési erőforrásként való felhasználása.

*Kapcsolódó TOP célok*

* + *1.A - A vállalkozások munkahelyteremtő képességének ösztönzése, a helyi gazdaság működését segítő helyi-térségi feltételek biztosításával*
  + *5.C – Helyi szintű társadalmi párbeszéd és helyi identitás erősödése*
* **Rekreáció és gyógyulás: Turizmusfejlesztés Zalában** - különös tekintettel az ország legjelentősebb gyógyászati és rekreációs turisztikai infrastruktúrájának bővítésére, a kül- és belföldi vendégek számára nemzetközileg is versenyképes turizmusgazdaság megteremtése az épített és természetes környezet fejlesztése révén.

*Kapcsolódó TOP célok*

* + *1.B – A turizmus területi adottságaiban rejlő endogén potenciál kibontakoztatása a foglalkoztatás elősegítése érdekében*
  + *3.A – Fenntartható közösségi mobilitás elősegítése*
* **Megújulni képes, felkészült zalai emberek** - A gazdasági kihívásokhoz gyorsan alkalmazkodni képes munkaerő-piac keresleti oldalának megerősítése, a modern üzleti életben helyt állni képes munkavállalók számának gyarapítása a foglalkoztatás bővítés érdekében.

*Kapcsolódó TOP célok*

* + *1.C – A munkahelyek elérhetőségének javítása, a munkavállalók mobilitásának segítése a közlekedési feltételek fejlesztésével*
  + *1.D – Kisgyermekesek munkaerőpiacra történő visszatérése a gyermekellátási szolgáltatások fejlesztése által*
  + *5.A – A foglalkoztathatóság javítása és a helyben, a helyi és térségi gazdasági szereplők által foglalkoztatottak számának növelése*
* **Élhető, versenyképes zalai falvak és városok** fejlesztése a megyéből való elvándorlás mértékének csökkentésére, a települési környezet minőségének javításával - különös tekintettel a közszolgáltatások minőségének és elérhetőségének fejlesztésével

*Kapcsolódó TOP célok*


* + *1.D – Kisgyermekesek munkaerőpiacra történő visszatérése a gyermekellátási szolgáltatások fejlesztése által*
  + *2.A – Vállalkozói tevékenységek ösztönzése és a népesség megtartása településfejlesztési beavatkozásokkal*
  + *3.A – Fenntartható közösségi mobilitás elősegítése*
  + *3.B – A települési önkormányzatok energiahatékonyságának javítása és a megújuló energiaforrások részarányának növelése*
  + *4.A – Önkormányzati közszolgáltatások hozzáférhetőségének és minőségének fejlesztése*
  + *4.B/5.B – A leromlott városi területeken a jobb életlehetőségekkel rendelkező hátrányos helyzetű személyek számának növelése*
* **Erős és együttműködő megyei közösség** – helyi közösségek, társadalmi kohézió és a helyi identitás megerősítése a kulturális sokszínűség megtartása mellett.

*Kapcsolódó TOP célok*

* + *5.B – A leromlott városi területeken a jobb életlehetőségekkel rendelkező hátrányos helyzetű személyek számának növelése*
  + *5.C – Helyi szintű társadalmi párbeszéd és helyi identitás erősödése*

Az ITP célrendszerét, a megyei átfogó illetve stratégiai ágazati célokkal való kapcsolódásokat a 2. ábra szemlélteti. Ez alapján látható, hogy az ITP a maga szűk eszköztárával minden megyei stratégiai ágazati célhoz hozzájárul. Az ITP célkitűzései továbbá biztosítják a szoros kapcsolatot a megyei területfejlesztési program céljai és a TOP beruházási prioritásaihoz tartozó 11 egyedi célkitűzés között.


2. ábra: Az ITP céljainak összhangja Zala Megye Területfejlesztési Koncepciójával



Forrás: saját ábra

Zala megye a fejlesztési irányok tervezésekor a célok multiplikátor hatásait is figyelembe véve alakította ki az ITP célrendszerét. Az egyes operatív célok közötti összefüggéseket mutatja be a 3. ábra, ahol a nyilak az egyes ITP célok egymást támogató hatását mutatják.

3. ábra: ITP célok integráltsága



Forrás: saját ábra

Látható, hogy az ITP céljai erősen összefonódnak. Különösen a turizmusfejlesztési (Rekreáció és gyógyulás), a településfejlesztési (Élhető, versenyképes zalai falvak és városok) és a gazdaságfejlesztési (Világpiacra termelő, dinamikus zalai gazdaság) célok azok, amelyek nemcsak a legtöbb területfejlesztési stratégiai célt támogatják, hanem a többi cél megvalósulásában is komoly szerepet játszanak. Különösen szoros a kapcsolat az Élhető, versenyképes zalai falvak és városok, valamint az Erős és együttműködő megyei közösség ITP célok között a szociális városrehabilitációs fejlesztések ERFA és ESZA forrásainak összehangolása révén.

Az ITP céljainak egymásra hatása nemcsak a fejlesztések közötti tartalmi szinergiát, hanem földrajzi összefüggéseket is mutatnak. Így például a kerékpárút gerinchálózat fejlesztése esetén a hivatásforgalmi és a turisztikai célú fejlesztések földrajzilag és időben is összehangoltak, a szociális városrehabilitációs fejlesztések ESZA és ERFA „lábai” a hátrányos helyzetű térségek felzárkóztatását szolgálják.

A Zala Megyei Területfejlesztési Koncepció a jövőképet támogató célrendszerrel párhuzamosan három területi célt határoz meg a 2014-2020-as időszakra.

1. Észak-Zala gazdaság- és iparfejlesztése (Zalaegerszeg, Pacsa, Zalalövő, Zalaszentgrót és térsége)
2. Dél-Zala (Nagykanizsa, Zalakaros, Lenti és Letenye térsége) diverzifikált újraiparosítása és gazdaságának revitalizációja
3. Zala balatoni térsége (Keszthely és Hévíz térsége) kreatív tudásra és természeti értékekre épülő fejlesztése

. ábra: Zala Megyei Területfejlesztési Koncepció és a Zala Megyei Területfejlesztési Program területi céljai



Forrás: Zala Megyei Területfejlesztési Koncepció, 58/2013. (XII.19.) KH

A területi célok a megye népességének területi elhelyezkedése és az adott területek sajátosságai szerint kerültek kijelölésre. Zala megye jellemzője, hogy a megye egészének vonzó természeti környezete és ökoturisztikai szempontból kedvező adottságai vannak, továbbá az az aprófalvas és kisvárosokkal tagolt településhálózat, amely a megye említett nagy gazdaságfejlesztési centrumaival szimbiózisban van jelen. A megye egészének fejlesztése így komplex feladatot jelent, ami a vidékfejlesztés eszközeivel, a belső erőforrások kihasználásával, a nagyobb városok nyújtotta foglalkoztatási lehetőségek érvényesítésével, az őstermelők, a mikro, kis és közepes vállalkozások támogatásával valósítható meg[[8]](#footnote-8).

Az ITP tervezése során Zala Megye Közgyűlése előzetesen felmérte a települések TOP keretre vonatkozó, és egyéb ágazati forrásokra irányuló fejlesztési igényeit. A következő, 5. ábra térképe ezeket a 2014 decemberéig beérkezett igényeket a települési vezetők által szükségesnek látott támogatások megjelölésével és a projektek számának feltüntetésével településenként mutatja be.

. ábra: Települési fejlesztési igények

C:\Users\Zsuzsi\Dropbox\Zala ITP\Zala Megye ITP\ITP_2015\segédfájlok\zmtop_final.tif

**Megjegyzés**: A térkép a településeket azok közigazgatási határai alapján ábrázolja. A két nagyobb szürke terület Zalaegerszeg és Nagykanizsa MJV-k.

A térkép az egész megyére kiterjedő projekteket nem ábrázolja.

A körök a projektek számának arányában kerültek felosztásra körcikkekre.

A körcikkel rendelkező, de szürkével jelölt települések esetében a fejlesztés összege nélkül került meghatározásra projektterv.

Gazdaságfejlesztési célzatú projektek alatt a TOP 1. prioritás, valamint a TOP 5.1 intézkedés alá tartozó, míg Településfejlesztési célzatú projekt alatt pedig a TOP 2-5 prioritásai alá tartozó fejlesztéseket értjük

Zala megye a Területfejlesztési Koncepció földrajzi céljaival, valamint 106/2015. (IV.23.) Kormány rendelettel összhangban az Integrált Területi Programon keresztül felzárkóztatási célokat is szolgál. A forráskeret allokációja során több intézkedés esetében célzottan elkülönített forráskeret áll rendelkezésre a három fejlesztendő zalai járás (Letenyei, Zalaszentgróti és Lenti), valamint a további 44[[9]](#footnote-9) átmenetileg kedvezményezett település fejlesztésére.

Ezen felül meghatározhatók továbbá olyan földrajzi jellegű szempontok, amelyeket a kiválasztási eljárás során támogatják az ITP céljainak eredményesebb megvalósulását:

* A gazdaságfejlesztési projektek esetében fontos, hogy azok a munkahelyteremtő beruházások jöjjenek létre, amelyek nagy népességszámú és környezetüknél nagyobb népsűrűségű területeken valósulnak meg és kiszolgálásuk a közösségi közlekedési eszközökkel megvalósítható.
* Zala megye természeti, gazdasági, térszerkezeti adottságainak specialitása különösen a megye keleti részén, Zala balatoni térségében a nemzetközi szinten is elsőrendű célpontként ismert turisztikai és egészségturisztikai attrakciók együttese, amely a szolgáltatások területén való fejlesztési igényeket mutat. Az ITP biztosítja a Balaton Kiemelt Üdülőkörzet Zala megyei területén a 2014–2020-as uniós forrásokból a TOP-ba illeszkedő fejlesztéseinek 7,8 Milliárd Ft-ból történő megvalósíthatóságát.
* A Mura nemzeti programmal összefüggő feladatokról és azok finanszírozásáról szóló 1362/2016. (VII. 13.) Kormány határozat 3. számú mellékletében a TOP terhére szereplő fejlesztések megvalósításának lehetősége szintén biztosított.
* Mivel jelen dokumentum módosításának elfogadása időpontjában két felhívás kivételével a 100 %-os forráskeretre meghirdetett pályázati felhívások már lezárultak, a BKÜ illetékességi területén fekvő települések külön földrajzi célterületként nem kerülnek nevesítésre az ITP-ben.
* A kerékpáros útvonalak bővítése tekintetében fontos a korábban megkezdett fejlesztésekkel való integráció, az összeköttetések megteremtése a jobb kihasználtság érdekében.
* A helyi termékek, falusias hagyományok támogatása főként a zalai aprófalvas vidékek esetében lehet hatékony eszköz a helyi népesség megtartására és a gazdaság fejlesztésére.
* A leromlott városi területek rehabilitációjának és a fenntartható közlekedési rendszerek létrehozásának – a fejlesztések jellegéből fakadóan – elsősorban a zalai városokban van létjogosultsága.
  1. Az ITP illeszkedése a megyei jogú városok programjaihoz

Az elfogadott TOP programban elválik egymástól a megye és a megyei jogú városok forráskerete, ezért a pontszerű, csak egyes településekre kiterjedő támogatások esetében az érdekelt felek feladata a tájékoztatás.

A Zala megyei tervezéssel párhuzamosan folyik a két megyei jogú város – Zalaegerszeg és Nagykanizsa – integrált területi programjának készítése, és végrehajtása, amelyben a két MJV a TOP forrásfelhasználás mellett javaslatot tesz az ágazati operatív programokból finanszírozott fejlesztések megvalósulására is. E tervek nem egymástól elkülönülten készülnek, hanem a források optimális felhasználásának elvével, azaz az egyes projektcsomagok törekszenek a multiplikatív gazdaságfejlesztő hatások érvényesítésére.

Mindkét MJV külön nevesít fejlesztési elképzeléseket a „Modern városok” kormányzati programhoz. E tervezett beruházások, elsősorban a nagy infrastrukturális befektetések (Zalaegerszeg: 76-os út 2\*2 sávossá fejlesztése, Zalaegerszeg-Vasvár M9-es útszakasz fejlesztése, inkubátorház bővítése és fejlesztése, tanmedencés fedett uszoda megvalósítása, Mindszenty zarándokközpont építése, Járműipari Tesztpálya megvalósítása; Nagykanizsa: ipari park bővítése, M70-es út 2\*2 sávossá bővítése, a várost elkerülő út megépítése, sportcsarnok megvalósítása) nem csak a megyei jogú város, hanem a megye fejlesztési elképzeléseihez is igazodnak.

A Modern Városok Program keretében tervezett beruházások megvalósítása érdekében a Terület- és Településfejlesztési Operatív Program és a Versenyképes Közép-Magyarországi Operatív Program egyes prioritásai tekintetében többletkötelezettség vállalásáról és annak feltételeiről 1562/2016. (X.13.) Korm. határozat elfogadásával a Zala megyei ITP forráskerete 150 millió Ft-tal megemelésre került. Ezen forrás Zala megye esetében a Mura Nemzeti Program megvalósításának elősegítését szolgálja a Mura nemzeti programmal összefüggő feladatokról és azok finanszírozásáról szóló 1362/2016. (VII. 13.) Kormány határozat 1. számú mellékletében megjelölt 80 település területén.

Az egyeztetések formái a következők:[[10]](#footnote-10)

* konzultációk, fórumok;
* személyes vezetői egyezetések;
* internetes tájékoztatás;
* a fejlesztési dokumentumok egyeztetési anyagának megküldése;
* a fejlesztési elképzelésre vonatkozó adatgyűjtő kérdőívek kiküldése és feldolgozása, a fejlesztési tervek (projektötletek, projektjavaslatok) bekérése és feldolgozása;
* workshopok, műhelytalálkozók.

Az egyeztetések eredményeképp a következő főbb együttműködések és közös célkitűzések határozhatók meg:

* A megye együttműködik a megyei jogú városokkal a megye részére allokált gazdaságfejlesztési források felhasználása során a TOP 1.1. intézkedése, a helyi gazdasági infrastruktúra fejlesztése keretében történő gazdaságfejlesztési beavatkozások tervezésében és megvalósításában, figyelembe veszi a 2 MJV által meghatározott célokat, de a megyei források felhasználása csak a MJV területén kívül történhet.
* A vonalas infrastruktúrafejlesztési támogatások esetében a megye és az érintett megyei jogú város összehangolja fejlesztési elképzeléseit (közútfelújítás, kerékpáros hálózat, stb), így Nagykanizsa Megyei Jogú Város által a Mura Programban megfogalmazott és megvalósításra kerülő kerékpárút-fejlesztés integrálódik a Zala Megyei Közgyűlés 2015. december 3-i ülésén, 34/2015. (XII.3.) KH számú határozatával elfogadott Zala megyei kerékpárút-fejlesztési koncepcióban megfogalmazott hosszú távú kerékpárút-fejlesztési elképzeléseibe. A megyei önkormányzat konzorciumvezetésével megvalósuló kerékpárút-fejlesztések és a Mura Programban megvalósításra kerülő fejlesztés között egyértelmű szinergia figyelhető meg. A Mura Program kerékpárút-fejlesztése nagymértékben hozzájárul a megyei önkormányzat turizmusfejlesztés terén az ITP-ben kitűzött céljainak sikeréhez, és ennek keretében a megyei kerékpárutak egységes hálózat mentén történő fejlesztéséhez.
* A hálózati - mindegyik felet érintő - fejlesztések (turisztikai programok, paktum, közösségi programok) esetében mind döntéshozói, mint szakértői-előkészítői szinten folyamatosan történik az elképzelések összehangolása.

Hasonló módon a szomszédos megyékkel, illetve a régió megyéivel is folyamatos egyeztetések zajlanak a fejlesztések összehangolása céljából.

* A Vas Megyei Önkormányzattal (és a Győr-Moson-Sopron Megyei Önkormányzattal), mint a Nyugat-dunántúli Régió tagjával részben a közös munkaszervezeten keresztül - Nyugat-dunántúli Regionális Konzultációs Fórum - kerülnek összehangolásra a megyei fejlesztések, részben elnöki és szakértői megbeszélések keretében.
* A két megye az osztrák-magyar, illetve a szlovén-magyar Interreg 5-A programot közel 2 éve készíti elő szakértői és a döntéshozói szint bevonásával, amelynek keretében számos közös program megvalósítására tettek javaslatok (határmetszési pontok, K+F hálózatok, közös turisztikai projektek).
* A két nyugat-dunántúli megye, a szomszédos Somogy megyével részt vesz az M9-es Konzorcium munkájában, amelynek célja a régiós közlekedési tengelyek megteremtése.
* A TEN-T hálózatok érintett fejlesztései túlnyúlnak a megyehatárokon, ezért az érintett fejlesztésekben konzultációs szereppel hangolják össze fejlesztéseiket.
* Zala, Somogy és Baranya megye érintett a magyar-horvát Interreg V-A program kidolgozásában, Zala, Veszprém és Somogy megyék pedig a Balatoni Kiemelt Üdülőövezet fejlesztéseit koordinálják.
  1. Az ITP illeszkedése az ágazati operatív programokhoz

A Területi Operatív Program kedvezményezettje jellemzően a közszféra, vállalkozások támogatására csak közvetett módon, elsősorban a TOP 1. prioritáson keresztül nyújt lehetőséget. A *Zala megye tervezett ágazati fejlesztési tervezési dokumentum*ban azok a megyei szinten koordinált, összefogott fejlesztések jelentek meg, amelyek célkitűzésként Zala Megye Területfejlesztési Koncepciójában, Stratégiai Programjában és Operatív Programjában kitűzésre kerültek, de a TOP korlátozott forrásai, és/vagy célcsoport szegmentációja miatt a területi programból nem támogathatók. Az ágazati operatív programok forrásaira tervezett fejlesztések illeszkednek az egyes operatív programok Bizottsághoz benyújtott dokumentumaiban tervezett prioritásokhoz, intézkedésekhez, és jelenlegi struktúrájuk megfelel az egyes ágazati dokumentumok felosztásainak. Ennek értelmében az ágazati Operatív Programokhoz kapcsolódó megyei területfejlesztési részdokumentum a Zala megye számára elérhető 8 operatív programhoz kapcsolódóan nevesíti fejlesztési elképzeléseit:

* Emberi Erőforrás-fejlesztési Operatív Program – EFOP
* Gazdaságfejlesztési és Innovációs Operatív Program – GINOP
* Integrált Közlekedésfejlesztési Operatív Program – IKOP
* Környezet és Energetikai Hatékonysági Operatív Program – KEHOP
* Közigazgatási- és Közszolgáltatás-fejlesztési Operatív Program – KÖFOP
* Magyar Halgazdálkodási Operatív Program – MAHOP
* Rászoruló Személyeket Támogató Operatív Program – RSZTOP
* Vidékfejlesztési Operatív Program – VP

Zala megye célkitűzése, hogy az erős, versenybe szálló Zala ágazati operatív programokhoz illeszkedő területfejlesztési programjában nevesített források közül az ERFA, a Kohéziós Alap és az ESZA vissza nem térítendő támogatásaiból 400,7 milliárd Ft fejlesztési támogatást és visszatérítendő forrást (pénzügyi eszköz) kössön le a 2014-2020 közötti időszakban. A megye vidékfejlesztési elképzeléseinek megvalósításához EMVA és EHTA-forrásokból további 80 milliárd Ft vissza nem térítendő támogatást, és visszatérítendő forrást (pénzügyi eszköz) kíván felhasználni az országos keretből.[[11]](#footnote-11)

* 1. Az ITP illeszkedése az országhatáron átnyúló programokhoz

A TOP, illetve az ágazati programokon kívül Zala megye a földrajzi fekvésének köszönhetően 4 interregionális,[[12]](#footnote-12) 3 határmenti együttműködési (CBC) programban, illetve 2 transznacionális programban[[13]](#footnote-13) tud részt venni a 2014-2020 közötti tervezési időszakban.

A CBC programokon belül a megye az osztrák, a szlovén és a horvát együttműködési programokban vesz részt. Az AT-HU programban 74,1 millió €, a HU-HR programban 57,2 millió €, a SI-HU 13,3 millió € ERFA forrás áll a pályázók rendelkezésére.

A 2007-2013-as időszakban a határmenti együttműködési programokban kialakultak azok a hálózatok, amelyek a 2014-2020 programozás során is eredményesen képesek pályázni. A megyének szerepe lehet a hálózatok összekapcsolásában, a párhuzamos kapacitások munkájának összehangolásában, és a CBC-programok megyei érdekek mentén történő megvalósításában. Ezek a határmenti együttműködési programok segíthetik a területi operatív program gazdaságfejlesztési részprogramjában nevesített hálózati együttműködések kiteljesítését (turisztikai brand, élménykártya, helyi termék akciók és hálózatok, megújuló energetika, stb.).[[14]](#footnote-14)A határmenti programok a következő prioritásokkal kapcsolódnak a megyei ITP operatív célokhoz.

4. táblázat: Határmenti operatív programok prioritásainak és az ITP céljainak kapcsolódása

|  |  |  |  |
| --- | --- | --- | --- |
| **ITP célok** | **AT-HU program prioritások** | **HU-HR program prioritások** | **SI-HU program prioritások** |
| **Rekreáció és gyógyulás: Turizmusfejlesztés Zalában** | 6c) kulturális és természeti örökség, védelme, elősegítése és fejlesztése | | |
| 6d) a biológiai sokféleség védelme, talajvédelem és az ökoszisztéma-szolgáltatások elősegítése, ideértve a NATURA 2000-t és a zöld infrastruktúrákat is | |  |
| 7b) regionális mobilitás fokozása |  | |
| **A világpiacra termelő, dinamikus zalai gazdaság kialakítása**  **Múltunkból jövőt! A falusi Zala hagyományának megőrzése** | 3d) KKV-k kapacitásának fejlesztése | 3b) a kkv-k számára új vállalati modell kidolgozása és megvalósítása, elsősorban a nemzetközivé válás céljával |  |
| **Megújulni képes, felkészült zalai emberek** |  | 10) beruházás az oktatásba, készségekben és az egész életen át tartó tanulásba |  |
| **Élhető, versenyképes zalai falvak és városok** | 6f) környezetvédelem és az erőforrások hatékonyságágának elősegítése a hulladék­gazdálkodási ágazatban, vízgazdálkodási ágazatban, a talajvédelem során illetve a légszennyezettség csökkentése érdekében |  | |
| 7c) zöld közlekedési rendszerek |  | |
| 11) intézményi kapacitások és a közigazgatás hatékonyságának fokozása | | |

Forrás: AT-HU, SI-HU, HU-HR tervezési dokumentumok alapján készített saját táblázat

A határmenti programokban Zala Megye Közgyűlése a következő főbb megyei fejlesztési irányokat jelölte ki:

* Kerékpárút hálózat fejlesztése.
* Idegenforgalmi szakemberek képzése a térség turizmusának fellendítése céljából.
* Helyi termék-előállítás és turisztikai fejlesztések Hetés környezetében: közös helyi termékek, turisztikai csomagok, közös márka kialakítása.
* Kulturális örökség projektek keretében a kisebbségben élő magyarság kultúrájának megőrzése céljából a határon túli területeken az épített örökség, valamint a nyelvi és egyéb szellemi örökség felmérése, megőrzése; a kézművesekhez és helyi termelőkhöz kapcsolódó tevékenységek, illetve a hagyományos, települések közötti együttműködések, vásárok, fesztiválok szervezése.


# Az ITP forrásallokációja

Zala megye tervezési jogkörébe utalt források prioritások szerinti megoszlást az 5. táblázat és a 6. ábra tartalmazza. Az ábrán feltüntetésre került a TOP-ban elfogadott belső arányok szerinti megoszlás és ehhez képest a megyei forráslekötési igények szerint részben módosított megoszlás.

5. táblázat: Zala megyei forráskeret allokáció

|  |  |  |
| --- | --- | --- |
| **TOP prioritások intézkedései** | **TOP szerinti forrásallokáció, mrd Ft** | **Módosított forrásallokáció, mrd Ft** |
| **1. Térségi gazdasági környezet fejlesztése a foglalkoztatás elősegítésére** | 8,613 | **8,191** |
| 1.1. Helyi gazdasági infrastruktúra fejlesztése | 3,300 (38%) | 2,862 (35%) |
| 1.2. Társadalmi és környezeti szempontból fenntartható turizmusfejlesztés | 2,059 (24%) | 2,075 (25%) |
| 1.3. A gazdaságfejlesztést és a munkaerő mobilitás ösztönzését szolgáló közlekedésfejlesztés | 1,475 (17%) | 1,475 (18%) |
| 1.4. A foglalkoztatás segítése és az életminőség javítása családbarát, munkába állást segítő intézmények, közszolgáltatások fejlesztésével | 1,779 (21%) | 1,779 (22%) |
| **2. Vállalkozásbarát, népességmegtartó településfejlesztés** | 4,265 | **4,732** |
| 2.1. Gazdaságélénkítő és népességmegtartó településfejlesztés | 4,265 (100%) | 4,732 (100%) |
| **3. Alacsony széndioxid kibocsátású gazdaságra való áttérés kiemelten a városi területeken** | 5,800 | **5,800** |
| 3.1. Fenntartható települési közlekedésfejlesztés | 2,172 (37%) | 2,172 (37%) |
| 3.2. Önkormányzatok energiahatékonyságának és a megújuló energia-felhasználás arányának növelése | 3,628 (63%) | 3,628 (63%) |
| **4. A helyi közösségi szolgáltatások fejlesztése és a társadalmi együttműködés erősítése** | 1,783 | **1,783** |
| 4.1. Egészségügyi alapellátás infrastrukturális fejlesztése | 0,621 (35%) | 0,621 (35%) |
| 4.2. A szociális alapszolgáltatások infrastruktúrájának bővítése, fejlesztése | 0,493 (28%) | 0,493 (28%) |
| 4.3. Leromlott városi területek rehabilitációja | 0,669 (37%) | 0,669 (37%) |
| **5. Megyei és helyi emberi erőforrás fejlesztések, foglalkoztatás-ösztönzés és társadalmi együttműködés** | 2,589 | **2,543** |
| 5.1. Foglalkoztatás-növelést célzó megyei és helyi foglalkoztatási együttműködések (paktumok) | 1,913 (74%) | 1,867 (73%) |
| 5.2. A társadalmi együttműködés erősítését szolgáló helyi szintű komplex programok | 0,249 (10%) | 0,249 (10%) |
| 5.3. Helyi közösségi programok megvalósítása | 0,427 (17%) | 0,427 (17%) |
| **Összesen** | 23,05 | **23,05** |

6. ábra: Zala megyei forráskeret allokáció a TOP igényekkel összevetve



Az ITP célokat (2. ábra) és a TOP forrásokat (5. táblázat) összevetve látható, hogy a legtöbb területfejlesztési programban megjelenő stratégiai ágazati célt támogató ITP operatív cél a turizmusfejlesztésre és a településfejlesztésre irányul.

Az elérhető források a belső arányokat tekintve az élhető, versenyképes zalai falvak és városok operatív célhoz hozzájáruló TOP intézkedések esetében összhangban vannak az ITP cél fontosságával, szemben a társadalmi és környezeti szempontból fenntartható turizmusfejlesztés TOP intézkedésére jutó arányosított forrásokkal. A turizmusfejlesztést célzó intézkedés forrásai ugyanakkor – Zala megye nagyobb forrásigénye ellenére – tovább nem növelhetők a TOP belső arányainak megbontása nélkül.

Az 1.1-es és a 2.1-es intézkedés közötti forrás-átcsoportosítás Zala megye aprófalvas jellegéből fakad: mivel a megye által tervezhető TOP források a megyei jogú városokra nem vonatkoznak, így a megyében a helyzetfeltáró dokumentumok, és a tervezést megelőző konzultációk és felmért fejlesztési igények alapján gazdaságfejlesztési célokra alacsonyabb, míg településfejlesztésre nagyságrendekkel magasabb forrásigény mutatkozik.

Az arányosított TOP forrásoktól való eltérések részletes indoklását a 6. táblázat tartalmazza.

6. táblázat: Forráselosztás változtatásainak indoklása

|  |  |  |
| --- | --- | --- |
| **Prioritás** | **Intézkedések** | **Eltérés magyarázata** |
| 1. Térségi gazdasági környezet fejlesztése a foglalkoztatás elősegítésére | 1.1. Helyi gazdasági infrastruktúra fejlesztése | Az 1.1 intézkedésben szereplő fejlesztések eredeti forrásnagyság szerinti megvalósítása a 25%-os regionális támogatási intenzitás miatt nehezen kivitelezhető, így ezen intézkedésről került forrás átcsoportosításra a 2.1. (településfejlesztési célú), és az 1.2. (turisztikai fejlesztések körének bővítése) intézkedésekre, melyben szereplő településfejlesztési és turisztikai fejlesztések megvalósítása szükséges és indokolt Zala megyében. |
| 1.2. Társadalmi és környezeti szempontból fenntartható turizmusfejlesztés | *A helyzetelemzési és tervezési dokumentumok vizsgálata alapján Zala megye egyik elsőszámú kitörési területe a jelentős foglalkoztatási növekedési potenciállal rendelkező turizmus. Hévíz és Zalakaros révén a megyében található az ország turisztikai kapacitásait és teljesítményét tekintve második és hatodik települése, amikhez gyógy- és élményfürdők sűrű hálózata és a Balaton társul. A turizmusgazdaságban Zala lényegében minden településén jelen van: vagy a településen található attrakció és szolgáltatás-együttes révén, vagy pedig úgy, hogy az ott élő és dolgozó emberek – ingázóként, helyi termelőként – részt vesznek a turisztikai termékek előállításában, a szolgáltatások működtetésében.*  **A turisztikai célú intézkedésekre ezért a jelenleg rendelkezésre álló keretösszegen felüli igény jelentkezik Zala megyében.** |
| 1.3. A gazdaságfejlesztést és a munkaerő mobilitás ösztönzését szolgáló közlekedésfejlesztés | Nem történt átcsoportosítás |
| 1.4. A foglalkoztatás segítése és az életminőség javítása családbarát, munkába állást segítő intézmények, közszolgáltatások fejlesztésével | Nem történt átcsoportosítás |
| 2. Vállalkozásbarát, népességmegtartó településfejlesztés | 2.1. Gazdaságélénkítő és népességmegtartó településfejlesztés | Az 1.1. intézkedésről került átcsoportosításra forrás a 2. prioritásra, tehát nem intézkedések közötti, hanem prioritások közötti átcsoportosításra is került sor, melynek indoka, hogy az 1.1-es intézkedés forrásigénye - tekintettel Zala megye aprófalvas jellegére - viszonylag alacsony, szemben a 2.1 intézkedés településfejlesztési igényeihez, mely városi fejlesztések megvalósítását a megyei önkormányzat is hangsúlyosnak és támogatandónak ítél.  *A Területfejlesztési Koncepcióhoz kapcsolódó helyzetelemzés alapján Zala megyében a lakónépesség csökkenés az országos átlagot meghaladja. A népességcsökkenés mellett folyamatos az elvándorlás is: az országosan jó eredményű középiskolákból a diplomát szerző fiatalok nem térnek vissza. A településfejlesztési projektek megvalósulása a település népességmegtartó erejének növelését szolgálják, úgyhogy a vállalkozások és a lakosság számára egyaránt élhetőbbé teszik a települési környezetet.* |
| 3. Alacsony széndioxid kibocsátású gazdaságra való áttérés kiemelten a városi területeken | 3.1. Fenntartható települési közlekedésfejlesztés | Nem történt átcsoportosítás |
| 3.2. Önkormányzatok energiahatékonyságának és a megújuló energia-felhasználás arányának növelése | Nem történt átcsoportosítás |
| 4. A helyi közösségi szolgáltatások fejlesztése és a társadalmi együttműködés erősítése | 4.1. Egészségügyi alapellátás infrastrukturális fejlesztése | Nem történt átcsoportosítás |
| 4.2. A szociális alapszolgáltatások infrastruktúrájának bővítése, fejlesztése | Nem történt átcsoportosítás |
| 4.3. Leromlott városi területek rehabilitációja | Nem történt átcsoportosítás  *Elmondható ugyanakkor, hogy az elfogadott települési ITS-ekben szereplő leromlott városi területeket érintő rehabilitációs fejlesztések igénye viszonylag alacsony. Tekintettel arra, hogy a megyei program illetékességi területén kívül esnek a megyei jogú városok, Zala megyében a kijelölt szegregátumok mérete nem indokol ilyen arányú forrásallokációt a 4.3-es intézkedésre.* |
| 5. Megyei és helyi emberi erőforrás fejlesztések, foglalkoztatás ösztönzés és társadalmi együttműködés | 5.1. Foglalkoztatás-növelést célzó megyei és helyi foglalkoztatási együttműködések (paktumok) | Az 5.1-es intézkedés elérhető forrásai minimálisan csökkentek, de – a megyei igényei ellenére (5.1-ről 5.3-as intézkedésre való átcsoportosítás) – nem történt ESZA forrásokon belüli forrásátcsoportosítás. Az ESZA keret így kismértékben csökkent az ERFA keretek javára.  A javasolt forrásátcsoportosítás indoka, hogy jelenleg ismert szakmai követelményrendszer alapján az 5.1 intézkedés meglehetősen szűk körű, az illetékes szakigazgatási szerven keresztül megvalósítható támogatási lehetőségeket tartalmaz. |
| 5.2. A társadalmi együttműködés erősítését szolgáló helyi szintű komplex programok | Nem történt átcsoportosítás |
| 5.3. Helyi közösségi programok megvalósítása | Az 5.1-es intézkedés elérhető forrásai minimálisan csökkentek, de – a megyei igényei ellenére (5.1-ről 5.3-as intézkedésre való átcsoportosítás) – nem történt ESZA forrásokon belüli forrásátcsoportosítás. Az ESZA keret így kismértékben csökkent az ERFA keretek javára.  *Egy erős, nemzetközi versenybe szálló Zala nem képzelhető el összetartó, a fejlesztések iránt elkötelezett, megújulásra képes közösségek, aktív társadalmi szerepvállalás és önkéntes tevékenységek nélkül. A megye célja a helyi identitás megerősítése mellett a kulturális sokszínűség megtartása, amely egyúttal a térség lakosságmegtartó képességét is fejleszti.* |

* 1. ITP forrás-felhasználási módok

Az Integrált Területi Program keretében rendelkezésre álló források tekintetében Zala megye a 7-11. ábrák szerinti forráskeret-allokációt alkalmazza.

* + 1. TOP 1. prioritás

A TOP 1. prioritása esetében az ITP az 1.1, az 1.2. és az 1.3 intézkedések tekintetében a 106/2015. (IV. 23.) Korm. rendeletben megállapított hátrányos helyzetű járások és települések felzárkóztatása céljából földrajzi célterületek szerinti forrásallokációt alkalmaz. Ezen felül az ITP 1.1-es és az 1.2-es intézkedések esetében további fejlesztési cél, illetve kedvezményezetti kör szerinti forrásallokációt határoz meg.

Az 1.1 intézkedés keretében lehetőség van a vidéki gazdaság üzleti infrastrukturális hátterének megerősítésére, ennek keretében terménytárolók, raktárak, hűtőkapacitások, vagy helyi piacok fejlesztésére az önkormányzatok foglalkozatási programjaihoz kapcsolódva. A területfejlesztési stratégia ágazati célkitűzése, illetve az ITP operatív célja az aprófalvak megmaradásának segítése, az ITP ezért a TOP 1.1. intézkedésből a források 25%-át az önkormányzatok által generált agrárlogisztikai fejlesztésekhez, és a rövid ellátási lánc (REL) feltételeinek önkormányzati fejlesztésének céljára különíti el. Az ITP módosítás eredményeként a Zala Megyei Önkormányzat az 1.1.2 számú, Inkubátorházak fejlesztése elnevezésű felhívás vonatkozásában nem kíván érvényesíteni földrajzi szempontú lehatárolást, vagyis mindenki számára pályázható forrásként jelenik meg az alintézkedésen rendelkezésre álló pénzügyi keret.

Az 1.2-es intézkedéshez kapcsolódóan az ITP a rendelkezésre álló forráskeret 25%-át különíti el a   
„Zala Kétkeréken II.” turisztikai célú kerékpárút-fejlesztési programra, a Zala Megyei Önkormányzat, illetve annak vezetésével létrejövő konzorciumok számára. A bicikliút fejlesztések, a kerékpáros közlekedés előtérbe helyezése a turisztikai desztináció, és a zalai rekreációs lehetőségek fejlesztésén túl az aprófalvas vidékek közötti közlekedést is elősegíti. A megye kerékpárúthálózat-fejlesztési elképzelései prioritásként kívánják kezelni a legfontosabb turisztikai attrakciók kerékpáros megközelíthetőségét és körbejárhatóságát célzó fejlesztéseket, valamint az országos-nemzetközi kerékpáros útvonalakat összekapcsoló fejlesztéseket. Kiemelt cél a fejlesztések hálózatos jellege, továbbá a megyei útvonalak megyehatárokon, országhatárokon túli folytatása, ennek érdekében egyeztetéseket folytattunk a szomszédos Vas Megyei Önkormányzattal és a határon átnyúló együttműködési programokban is kifejezésre juttattuk ezen szándékunkat. A pályázat eredményeként a BKÜ-höz tartozó települések mellett hátrányos helyzetű járásba tartozó településen is megvalósulhatnak kerékpárút-fejlesztések, biztosítva ezáltal a megye egyes térségeinek turisztikai jellegű felzárkóztatását.

A TOP 1.3 és az 1.4-es intézkedések esetében a források lehívásának biztosítása érdekében nem jelöl ki további forrásallokációs kereteket az ITP (az 1.3-as intézkedés esetében ugyanakkor a fő kedvezményezett az intézkedés jellegéből fakadóan a jogszabály alapján meghatározott kizárólagos építtető, a Magyar Közút Nonprofit Zrt.). A kiválasztás során ezért a fejlesztések összehangoltsága, más – TOP projekt, korábbi fejlesztés, vagy egyéb ágazati, illetve hazai forrásból megvalósuló – projektekre építő multiplikátor hatásai, az indikátorok minél magasabb szintű teljesítése, valamint az ITP célok támogatása a fő szempontok.

7. ábra: TOP 1. prioritás forráskeret-allokációja Zala megyében (mrd Ft)

* + 1. TOP 2. prioritás

A TOP értelmében a 2-es prioritás elsősorban a városi jogállású települések fejlesztésére szolgál. Az ITP ezért földrajzi célterületként a megye városait[[15]](#footnote-15) jelöli meg, 90%-os forrásallokációs keretösszeggel. A fennmaradó 10%-os keretre a TOP szakmai követelményeinek megfelelő minden település pályázhat.

A 2.1-es intézkedés esetében három alintézkedés szerepel: (1) barnamezős területek rehabilitációja; (2) zöld város kialakítása; (3) települési környezetvédelmi infrastruktúra-fejlesztések.

**8. ábra: TOP 2. prioritás forráskeret-allokációja Zala megyében (mrd Ft)**

* + 1. TOP 3. prioritás

A TOP 3. prioritásának két intézkedése tekintetében felzárkóztatási céllal határoz meg földrajzi célterületet az ITP. A 3.1-es intézkedés esetében 30, a 3.2-es intézkedésnél pedig 40%-os keretet különít el a megye a 106/2015. (IV. 23.) Korm. rendeletben megállapított hátrányos helyzetű járások és települések felzárkóztatása céljából.

A TOP 3.1 intézkedése esetében az ITP további forrásallokációt alkalmaz: a közlekedésfejlesztési források 30%-át a Zala Megyei Önkormányzat, illetve az általa vezetett konzorciumok kerékpáros fejlesztései javára különíti el („Zala Kétkeréken I.” program). Ennek keretében hivatásforgalmi kerékpárút-fejlesztések, és közlekedésbiztonsági fejlesztések valósulhatnak meg. Megyénk aprófalvas jellegéből adódóan problémát okoz a tömegközlekedési eszközökkel történő valamennyi települést érintő, kellő időbeli sűrűséggel való megközelítésének lehetősége. Az egymáshoz viszonylag közel fekvő települések közti hivatásforgalmi kerékpárutak fejlesztése nagyban képes hozzájárulni a munkaerő mobilitás elősegítéséhez, hozzájárulva az alacsony széndioxid kibocsátású közlekedési módokra való áttérés mértékének növekedéséhez. Zala megyében ezért kiemelten fontos a Zala Kétkeréken program minél több településen történő megvalósítása, melynek első, de annál fontosabb lépcsőfoka a TOP 3.1.1. felhíváson rendelkezésre álló forrás hatékony felhasználása. A Zala Megyei Közgyűlés 2015. december 3-i ülésén, 34/2015. (XII.3.) KH számú határozatával fogadta el a Zala megyei kerékpárút-fejlesztési koncepcióról szóló tájékoztatót. A fejlesztendő útvonalak ezen koncepcióban foglaltak alapján kerültek meghatározásra. A fejlesztendő területek kiválasztása során elsődleges szempont volt a fenntartható települési közlekedésfejlesztés hosszú távon érvényesülő követelményeinek figyelembe vétele, a megye egyes földrajzi területein hálózatos jellegű fejlesztés megvalósítása.

Mindkét intézkedés megvalósítása során fontos szempont a fejlesztések összehangolása a KEHOP és a VP keretében megvalósuló beruházásokkal.

9. ábra: TOP 3. prioritás forráskeret-allokációja Zala megyében (mrd Ft)

* + 1. TOP 4. prioritás

A TOP 4-es prioritása esetében az ITP nem alkalmaz semmilyen forrás-felhasználási mód szerinti korlátozást.

Az egészségügyi alapellátás, illetve szociális alapszolgáltatások esetében azokat a fejlesztéseket kell végrehajtani, ahol a közszolgáltatási ellátórendszerek leterheltsége megyei összehasonlításban is magas, az infrastruktúra elérhetősége és minősége fejlesztésre szorul. Ez nem határozható meg sem földrajzi, sem egyéb célzással, hanem csak a helyzetelemzési dokumentumok és a helyi igényfelmérés alapján. Fontos viszont, hogy a beruházások illeszkedjenek a zalai aprófalvas vidékek jellegzetességeihez és egymással összhangban kerüljenek kialakításra.

A leromlott városi területek rehabilitációja tekintetében nem jelöl meg kiemelt fejlesztési célt, földrajzi területet, vagy kedvezményezett csoportot a területfejlesztési stratégia. Az ITP céljait azok a projektek támogatják leginkább, amelyek olyan komplex programokat hajtanak végre (összehangolva az 5. prioritás ESZA forrásaival), amelyek egyszerre szolgálják a városkép átalakulását, javítják a hátrányos helyzetűek lakhatási körülményeit, és az adott térség infrastrukturális ellátottságát. A 4.3-as intézkedés várható alintézkedései a szegregátumok és a veszélyeztetett területek városrehabilitációját szolgálják.

10. ábra: TOP 4. prioritás forráskeret-allokációja Zala megyében (mrd Ft)

* + 1. TOP 5. prioritás

A TOP 5.1-es intézkedés önmagában fejlesztési célt valósít meg a foglalkoztatási paktumok támogatásával, ezért ezen intézkedés esetében az ITP nem alkalmaz további forráskeret-allokációt. Az 5.2-es intézkedés pedig – összhangban a kapcsolódó 4.3-as intézkedéssel – szintén nem alkalmaz forráskeret szerinti célzást az elérhető források lehívásának korlátozására.

Ugyanígy valamennyi megyén belüli jogosult számára pályázhatóvá kívánjuk tenni az ITP módosításával az 5.3-as, helyi közösségi programok megvalósítására szolgáló konstrukciót is.

11. ábra: TOP 5. prioritás forráskeret-allokációja Zala megyében (mrd Ft)

# Az ITP indikátorvállalásai

Zala megye ITP-je által rögzített TOP eredményességi keretbe tartozó indikátorok megfelelnek az intézkedéseken belüli forrásarányos indikátorértékeknek. Kockázatos, és várhatóan nem teljesíthető ugyanakkor a TOP 1D célkitűzés, hiszen Zala megyében - a két megyei jogú városon kívüli területen - az országos átlag alatti a városiasodás szintje. A bölcsődei férőhelyek forrásarányos fejlesztése nem lehetséges, mivel a megyében nincs annyi férőhely, ahányat fejleszteni kellene, ugyanígy pedig fenntarthatatlan kapacitásokat hozna létre a több mint 300 új bölcsődei férőhely létrehozása, ami a jelenlegi kapacitások megduplázását jelentené. Szintén kockázatokat hordoz a 3B CO2-kibocsátás indikátorainak forrásarányos teljesítése a jelenleg rendelkezésre álló információk alapján. A foglalkoztatási paktumok keretében a munkaerőpiaci programokban résztvevők száma indikátor tekintetében a megkezdett egyeztetések során mind a megyei jogú városok projektjeinek megvalósítói, mind a konzorciumi partnerként közreműködő Zala Megyei Kormányhivatal Foglalkoztatási Főosztálya megfogalmazták aggályaikat, különösen a párhuzamosan zajló hasonló jellegű programokra tekintettel.

7. táblázat: Zala megye által vállalt TOP indikátorértékek

|  |  |  |  |  |  |  |
| --- | --- | --- | --- | --- | --- | --- |
| **TOP prioritás/egyedi célkitűzés** | **Kimeneti indikátor** | **Mérték­egység** | **TOP forrás-arányos indikátor­értékek, 2023** | **A megye választott intéz­kedésen­kénti forrás­keretei alapján számí­tott indikátor­értékei, 2023** | **A megye által vállalt célérték – 2023** | **A megye által vállalt célérték ITP, 2018** |
| 1.A | A fejlesztett vagy újonnan létesített iparterületek és ipari parkok területe | ha | 39,62 | 34,37 | **34,37** | 14,45 |
| 1.C | A felújított vagy korszerűsített utak teljes hossza | km | 9,81 | 9,81 | **9,81** | 5,81 |
| 1.D | Fejlesztett, 0-3 éves gyermekek elhelyezését biztosító férőhelyek száma | db | 361 | 361 | **361** | 120 |
| 2.A | Városi területeken létrehozott vagy helyreállított nyitott terek | m2 | 40259,77 | 44 667,16 | **44 667** | 10 200 |
| 3.A | Kialakított kerékpárforgalmi létesítmények hossza | km | 19,8 | 19,8 | **20** | 20 |
| 3.B | Üvegházhatású gázok becsült éves csökkenése | tonna CO2 egyenérték | 10859,63 | 10859,63 | **10859,63** | 10859,63 |
| 4.A | Fejlesztéssel érintett egészségügyi alapellátást nyújtó szolgálatok (benne: háziorvos, házi gyermekorvos, fogorvosi, védőnői szolgálat és kapcsolódó ügyeleti ellátás, iskola-egészségügyi ellátás) száma | db | 26,69 | 26,69 | **27** | 14 |
| 4.B | Helyreállított lakóegységek városi területeken | lakóegység | 33,47 | 33,47 | **34** | 15 |
| 5.A | A foglalkoztatási paktumok keretében munkaerőpiaci programokban résztvevők száma | szám | 1238,1 | 1208,29 | **1209** | 242 |
| 5.B/5.C | Helyi társadalmi akciókban résztvevők száma | fő | 3838,39 | 3838,05 | **3838** | 768 |

# Az ITP ütemezése

Az ITP egyes TOP intézkedésekhez kapcsolódó forráslekötésének tervezett és aktualizált ütemezését a 8. táblázat tartalmazza.

Az ütemezés tekintetében a főbb szempontok a következők voltak:

* a források az időszak elején (2016-tól) kerüljenek minél nagyobb arányban meghirdetésre,
* legfeljebb két ütemben.

Az egyes intézkedések esetében alkalmazott speciális döntési szempontok a következők voltak:

* Az 1.1-es intézkedés keretében három (Ipari Parkok, iparterületek fejlesztése, Inkubátorházak fejlesztése, Helyi gazdaságfejlesztés) alintézkedés kerül meghirdetésre.
* Az 1.2-es intézkedés részét képező turisztikai kerékpárút-fejlesztésekkel összhangban kerül meghirdetésre a hivatásforgalmi kerékpárutak kialakítása a 3.1-es intézkedés keretében.
* A 4.3-as és a kapcsolódó 5.2-esintézkedések tervezésekor az ITP kalkulál azzal, hogy a 4.3 keretében megvalósuló infrastrukturális beruházások veszélyeztetett területek esetén fél, szegregátum esetében pedig egy évvel kövessék a releváns 5.2-es ESZA fejlesztéseket.
* Az 5.3-as intézkedés keretében a pályázati felhívás várható megjelenési időpontjára tekintettel a 2017. első negyedévében szerepel kötelezettségvállalás.

A Zala Megyei ITP végrehajtása során az egyes konstrukciók esetlegesen fennmaradó maradványösszegeit a következő meghirdetési körben minden megyén belüli jogosult pályázó számára kívánjuk megnyitni, illetve az esetleges tartaléklistákra tekintettel az egyes intézkedések között átcsoportosítani, amennyiben a maradványösszegek nem teszik lehetővé újabb meghirdetési kör indítását.

8. táblázat: Az ITP ütemezése



1. TOP (2015.02.12.) alapján. [↑](#footnote-ref-1)
2. 1.A – A vállalkozások munkahelyteremtő képességének ösztönzése, a helyi gazdaság működését segítő helyi-térségi feltételek biztosításával

   1.B – A turizmus területi adottságaiban rejlő endogén potenciál kibontakoztatása a foglalkoztatás elősegítése érdekében

   1.C – A munkahelyek elérhetőségének javítása, a munkavállalók mobilitásának segítése a közlekedési feltételek fejlesztésével

   1.D – Kisgyermekesek munkaerőpiacra történő visszatérése a gyermekellátási szolgáltatások fejlesztése által

   2.A – Vállalkozói tevékenységek ösztönzése és a népesség megtartása településfejlesztési beavatkozásokkal

   3.A – Fenntartható közösségi mobilitás elősegítése

   3.B – A települési önkormányzatok energiahatékonyságának javítása és a megújuló energiaforrások részarányának növelése

   4.A – Önkormányzati közszolgáltatások hozzáférhetőségének és minőségének fejlesztése

   4.B – A leromlott városi területeken a jobb életlehetőségekkel rendelkező hátrányos helyzetű személyek számának növelése

   5.A – A foglalkoztathatóság javítása és a helyben, a helyi és térségi gazdasági szereplők által foglalkoztatottak számának növelése

   5.B – A leromlott városi területeken a jobb életlehetőségekkel rendelkező hátrányos helyzetű személyek számának növelése

   5.C – Helyi szintű társadalmi párbeszéd és helyi identitás erősödése [↑](#footnote-ref-2)
3. 2014. január 30. – Zalaegerszeg (gazdaságfejlesztés); 2014. február 7. – Zalaszentgrót (mezőgazdaság és munkahelyteremtés); 2014. február 12. – Keszthely (turizmusfejlesztés); 2014. február 14. – Zalaegerszeg (konzultáció); 2014. március 26. – Nagykanizsa (megújuló energia, K+F, határon átnyúló együttműködés); 2014. április 16. – Lenti (vidékfejlesztés); 2014. október 29. és 2015. április 28. – Zala Megyei Területfejlesztési Konzultációs Fórum ülés; 2015. március 25. – egyeztetés: IVS-ITP összehangolása. [↑](#footnote-ref-3)
4. Zala Megye helyi fejlesztési stratégiáinak elkészítésében érdekelt szereplők partnerségében kialakított, megyei szintű helyzetértékelési és vidékfejlesztési javaslatokat tartalmazó tanulmánya – Magyar Nemzeti Vidéki Hálózat, 2014- április [↑](#footnote-ref-4)
5. A Zala Megye Gazdaságfejlesztési Részdokumentuma a 2014. október 9-i Zala Megyei Közgyűlés ülésén, a 34/2014. (X.9.) KH számú határozattal került elfogadásra. [↑](#footnote-ref-5)
6. „Útmutató a megyék integrált területi programjainak kidolgozásához és megvalósításához 2.0 verzió” módszertani segédlettel és tervezési sablonnal (Nemzetgazdasági Minisztérium, 2015. január 30.) valamint „Útmutató a megyék integrált területi programjainak kidolgozásához és megvalósításához 2.1 verzió” módszertani segédlettel és tervezési sablonnal (Nemzetgazdasági Minisztérium, 2016. január.) [↑](#footnote-ref-6)
7. „Útmutató a megyék integrált területi programjainak kidolgozásához és megvalósításához 2.0 verzió” módszertani segédlettel és tervezési sablonnal (Nemzetgazdasági Minisztérium, 2015. január 30.) [↑](#footnote-ref-7)
8. 34/2014. (X.9.) KH számú határozattal elfogadott Zala Megyei Területfejlesztési Program - Stratégiai Program [↑](#footnote-ref-8)
9. A települések listáját megtalálható a 106/2015. (IV.23.) Kormány rendelet 3. mellékletében. [↑](#footnote-ref-9)
10. 34/2014. (X.9.) KH számú határozattal elfogadott Zala Megyei Területfejlesztési Program - Stratégiai Program [↑](#footnote-ref-10)
11. Zala megye tervezett ágazati fejlesztései, 2.0 verzió. [↑](#footnote-ref-11)
12. Európára kiterjedő interregionális programok az Interreg EUROPE, az URBACT III, az EPSON 2020 és az Interact III. [↑](#footnote-ref-12)
13. Releváns transznacionális program a Central 2020 (Közép-Európai) Program, illetve Duna Transznacionális Program. [↑](#footnote-ref-13)
14. Zala megye tervezett ágazati fejlesztései, 2.0 verzió (2014. október 2.) [↑](#footnote-ref-14)
15. Zala megye városi jogállású települései (lakosságszám): Keszthely (20 215), Lenti (7 908), Zalaszentgrót (6 575), Hévíz (4 685), Letenye (4 176), Zalalövő (3 029), Zalakaros (1 916), Pacsa (1 651). [↑](#footnote-ref-15)